Իսկ ինչի՞ց են առաջանում աստղերը: Սա բարդ հարց է և ծայր աստիճան դժվար է պատասխանել: Աստղագիտության մեջ մինչև հիմա ինքնին հասկանալի է համարվել այն, որ աստղային սիստեմի ժամանակակից վիճակի ակունքները պետք է փնտրել նախաստեղծված քաոսային վիճակում: Այդ գաղափարն արտահայտել է դեռևս Կանտը: Եթե խորանանք, ապա նախաստեղծ այդ քաոսային վիճակի գաղափարը եղել է նաև «Աստվածաշնչում»: Կանտը գտնում է, որ այդպիսի քաոսային նոսր նյութից մեխանիկորեն կարելի է սիստեմ ստանալ, եթե սիստեմն ունի միանգամայն որոշակի, օրինաչափ կառուցվածք, այդպիսին է Արեգակնային սիստեմը: Շատ հեղինակներ անհրաժեշտ համարեցին տարածել Կանտի գաղափարը նաև աստղային սիստեմի նկատմամբ: Այսպիսով, աստղային սիստեմի առաջացման, առանձին աստղակույտերի առաջացման վերաբերյալ տարբեր վարկածների հեղինակները հիմք էին ընդանում այն պատկերացումը, որ սկզբում եղել է նոսր նյութը: Նրանք ուսումնասիրել են, թե ինչպիսի մեխանիզմ է գործում այդ նյութի մեջ, ինչպես կարող է այն հանգեցնել մեր Գալակտիկայի ամբողջ սիստեմի կամ աստղերի, առանձին աստղակույտերի, աստղասփյուռների և այլնի առաջացմանը: